Torvet Vandkunsten med Johannes Magdahl Nielsens fontene fra 1910. For enden av torvet passerer Rådshusstræde (tidligere Møllestræde), og til høyre i bakgrunnen skimtes Magsstræde.
**Vandkunsten** (tidligere også **Waterkonsten** og **Wand Konsten**) er en plass eller et torv i Københavns Indre By. Den støter opp til Løngangstræde, Gåsegade og Rådhusstræde.

Historie
--------

Portrettmedaljong forestillende kong Frederik III. Oppsatt på hjørnet av Gåsegade til minne om Stormen på København.
I middelalderen lå her en mølledam som mottok vann fra omegnens vannløp. Selve torvets navn, stammer fra det pumpeverk som kong Christian III lot oppføre, for å forsyne Slotsholmen med friskt vann. 

Her sto en gang et gammelt festningstårn, med navnet *Vandmølletårnet*, som astronomen Tycho Brahe brukte som observatorium når han ellers var i byen. Det var også her at Stormen på København foregikk i 1659, hvilket en minneplate og en plakett med kong Frederik III på hjørnet av Gåsegade, vitner om.

I flere år ble stedet anvendt som søppelplass, men under kong Christian V ble plassen brolagt og fungerte fra 1684 som fisketorv, og på slutten av 1800-tallet som loppetorv. På hjørnet av bygningen *Tokanten* fra 1910, tegnet av Aage Langeland-Mathiesen, ses innmurt navnet *Wand Konsten* – et av byens eldre veiskilt fra slutten av 1700-tallet. Rundt om plassen finnes forskjellige bevertninger, hvorav noen har røtter tilbake til 1700-tallet.

Fontenen
--------

Dagens vannkunst er tegnet av arkitekten Johannes Magdahl Nielsen i 1910. Den består av en granittsøyle som ender i en kule, innfattet i flammer av bronse. Vannet strømmer ut fra fire fiskehoder på granittsøylen ned i en stor kum. Kulen og flammene henviser til *Stormen på København*, mens fiskehodene symboliserer det tidligere fisketorvet. På vannkummens sider nevnes monarkene som har hatt innflytelse på områdets utvikling.

Beboere
-------

Av berømte beboere på Vandkunsten kan nevnes kong Christian VIIs elskerinne Anna Cathrine Benthagen. Hennes gjenboere kunne se hvordan paret kledte seg nakne og lå sammen på gulvet.

Arkitekten G.F. Hetsch hadde adresse til Vandkunsten i årene 1824–1832, mens sjøoffiseren Carl Vilhelm Jessen bodde i brygger *Ordings Gård* i Vandkunsten 10 i årene 1817-1819.

Referanser
----------

1. ↑  Asmussen, Jesper: *På historisk rundrejse i Skåne. Den dansk-svenske historie*, Forlaget Globe, 2012
2. ↑  Fleischer, Jens: *København. Kulturhistorisk opslagsbog med turforslag. Vandkunsten*. Besøkt 29. april 2013 Arkivert 6. april 2012 hos Wayback Machine.
3. ↑  Brakchi, Else Marie: *Vandkunsten*. Alt om København. Besøkt 29. april 2013
4. ↑  *Vandkunsten*, kk.sites. Besøkt 29. april 2013
5. ↑  Langen, Ulrik: *Den afmægtige. En biografi om Christian 7*. Jyllands-Postens Forlag, 2008, s. 214
6. ↑  *Vandkunsten 8-8a / Kompagnistræde 39*, indenforvoldene.dk. Besøkt 29. april 2013[*død lenke*]
7. ↑  *Vandkunsten 10, Ordings Gård*, indenforvoldene.dk, Besøkt 29. april 2013 Arkivert 4. mars 2016 hos Wayback Machine.

Eksterne lenker
---------------

* (en) Vandkunsten – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi
 |

Portal: Danmark